text: Felsted er forgangsskole for bevægelse
  19 april 2016 kl. 13.24
  På Felsted centralskole har de arbejdet hårdt for at få bevægelse ind i undervisningen. Idræt fylder nu ekstra meget på skemaet.
  Siden 2014 har de på Felsted centralskole ved Aabenraa arbejdet hårdt for at få bevægelse ind i undervisningen. Skolen har de sidste to år været med i et projekt, der hedder 'På linje med breddeidræt.' Eleverne fra 7. årgang har minimum fire timers idræt om ugen. Skolen har endda valgt at lade den nuværende 8. klasse fortsætte med de mange idrætstimer.
  - Jeg synes det sjoveste er, at vi har så meget idræt. Vi spilder ikke tiden - når vi har så meget idræt, så kan jeg meget bedre koncentrere mig, når vi har almindelig undervisning, siger Simon Gadsgaard Jensen, 15 år.
  Helle Kock, der er idrætslærer, oplever også, at flere idrætstimer giver bedre undervisning på Felsted Skole.
  - Jeg ved ikke om de bliver klogere, men de bliver gladere. Og så er det nemmere at lære, forklarer hun.
  På en stort anlagt konference i Vejle tirsdag, er over 100 mennesker samlet for at diskutere, hvordan man kan blive endnu bedre til at bruge bevægelse og idræt i skolen. Det er Center for Holdspil og Sundhed, der står for seminariet i Vejles DGI-hus.
  